**INFORMATĪVAIS ZIŅOJUMS**

**Par 2014.gada 21.jūlija neformālajā Eiropas Savienības Konkurētspējas ministru padomes sanāksmē izskatāmajiem jautājumiem**

1. **Neformālās Konkurētspējas ministru padomes sanāksmes darba kārtības jautājumi**

Itālijas Prezidentūra (turpmāk – Prezidentūra) 2014.gada 21.jūlijā Milānā, Itālijā organizē neformālo Eiropas Savienības (turpmāk – ES) Konkurētspējas ministru padomes sanāksmi (turpmāk – sanāksme), kuras galvenais vadmotīvs ir „Konkurētspēja pirmajā vietā” *(Think Competitiveness First)*.

Sanāksmes sākumā Prezidentūra organizē plenārsesiju ar nosaukumu „Ceļa karte rīcību integrēšanai (rūpniecības konkurētspējas jomā)” *(Roadmap for mainstreaming action)*, kurā tiks prezentētas ES rūpniecības politikas prioritātes un ieskicētas rūpniecības prioritāšu integrēšanas iespējas citās ES saistītajās politikās.

Sanāksmes turpinājumā plānotas divas darba sesijas, kuru laikā plānota dalībvalstu delegāciju vadītāju viedokļu apmaiņa par sekojošām diskusiju tēmām:

1. Nozaru aspekts rūpniecības konkurētspējas integrēšanas procesā (*The sectoral aspect of industrial competitiveness mainstreaming)*:
2. Integrēšanas (rūpniecības konkurētspējas jomā) dimensionālais aspekts *(The dimensional aspect of the mainstreaming)*.

Ar nolūku strukturēt ministru diskusijas, Prezidentūra ir izplatījusi darba dokumentus par abu darba sesiju tēmām, t.sk. izplatījusi diskusiju jautājumus.

Vienlaikus sanāksmes ietvaros tiek organizētas darba pusdienas, kur dalībvalstu pārstāvjiem būs iespēja sniegt savu redzējumu par tēmu „Padomes darba metodes” *(Working methods in Council)*.

1. **Sanāksmes 1. darba sesija – Ceļa karte rīcību integrēšanai**

Prezidentūras izplatītajā darba dokumentā tiek minēts par ES vadošo lomu pasaulē vairākās rūpniecības nozarēs. Tiek atgādināts, ka vairumā šo nozaru vērtību ķēde ir diversificēta, kur atsevišķi lielie uzņēmumi ir cieši saistīti ar lielu skaitu mazajiem un vidējiem uzņēmumiem (turpmāk – MVU). Tieši šāda sadarbība ir ES konkurētspējas pamatā.

Eiropas Komisija (turpmāk – EK) pēdējos gados ir nākusi klajā ar vairākām iniciatīvām tādās ES stratēģiskās nozarēs kā autobūve, tērauds, būvniecība, ķīmiskā ražošana, aizsardzības rūpniecība.

Rūpniecības integrēšana *(mainstreaming)* sastāv no rūpniecības prioritāšu izvērtēšanas, kā galvenā elementa ES rūpniecības konkurētspējai, kas reizē ir arī pamats tās pašas konkurētspējas sekmēšanai. Tas, savukārt, nozīmē nepieciešamību izmantot dažādas ES ietekmes sviras – ne tikai iekšējo tirgu, rūpniecību un pētniecību, bet arī tirdzniecības līgumus, valsts atbalstu, enerģētikas un vides politiku, infrastruktūru u.c. Vairumu šo ES politiku jāveido sasaistē ar konkurētspējas mērķi.

Prezidentūra norāda, ka ir jāsāk ar nozaru pieeju integrēšanas procesā un integrēšanas procesa piemērošana EK iepriekšējos gados izstrādātajos atsevišķu rūpniecības nozaru piedāvājumos var kļūt par pamatu metodoloģijas izstrādei, kas būtu piemērojama daudz kompleksākām nozarēm. Turklāt atsauce uz šīm nozarēm var kļūt par pirmo soli, lai pārbaudītu dažādu aktivitāšu nepieciešamību ar mērķi veicināt galveno produktu, piemēram, automašīnu, kuģu, būvizstrādājumu u.c. konkurētspēju starptautiskajos tirgos.

Atbilstošu pasākumu pieņemšana pastāvīgai likumdošanas un normatīvo aktu uzraudzībai ir svarīgs nosacījums, lai nodrošinātu ES rūpniecības konkurētspēju un labu pārvaldību turklāt aizvien grūtāk ir nodefinēt „rūpniecības politiku”, kuru ietekmē daudz un dažādi mainīgie faktori, kā arī saistītās politikas.

Pasaulē progresīvākās likumdošanas ieviešana tādās jomās kā vide, drošība un veselība padara ES par ekonomisko zonu ar visaugstākajiem dzīves standartiem. Tas prasa pārveidot šos standartus par efektīvu konkurētspējas sviru, lai samazinātu risku samazināt šos standartus.

Svarīgi atjaunot rūpniecības konkurētspējas centrālo lomu visās saistītajās politikās. Vienlaikus nepieciešama efektīva to ES un reģionālo politiku koordinācija, kas ietekmē rūpniecību. Tādējādi tieši rūpniecības konkurētspējas integrēšana un efektīva koordinācija ir pamats spēcīgai mikroekonomikas pārvaldībai.

Prezidentūra norāda, ka uz šī pamata ir nepieciešams uzsākt konkurētspējas pārbaudes  *(competitiveness proofing)* par EK pēdējos mēnešos virzītajiem jautājumiem, un jo īpaši:

* Komisijas paziņojumu „Klimata un enerģētikas politikas ietvars laikposmam no 2020.gada līdz 2030.gadam”;
* Notiekošajām sarunām par Transatlantiskās tirdzniecības un investīciju partnerības (TTIP) nolīgumu.

Šie abi jautājumi ir saistīti ar dažādiem iespējamiem ES dalībvalstu rūpniecības konkurētspējas apdraudējumiem.

Lai nodrošinātu visaptverošu šādu politiku ietekmes uz ražošanas procesiem novērtēšanu, ir svarīgi ņemt vērā šādus aspektus:

* Esošo konkurētspējas uzraudzības instrumentu racionalizēšana (Ziņojums par dalībvalstu konkurētspēju, Rūpniecības rezultātu tablo, Starpnozaru pētījumi);
* Skaidrāka tiesiskā ietvara nodrošināšana EK ietekmes analīzes dokumentiem;
* Metodoloģijas precizēšana, kas jāpiemēro katram likumdošanas iniciatīvas veidam, un jo īpaši – izmaksu-ieguvumu analīzes loma;
* Pamatnostādņu publicēšana par *ex-post* novērtējumu attiecībā uz politiku un ES likumdošanas kumulatīvo ietekmi;
* Iespējas izvērtēšana veikt kumulatīvo un netiešo ietekmes novērtējumu par vairāku likumdošanas iniciatīvu ietekmi uz konkrētu nozari.

Prezidentūras izplatītie diskusiju jautājumi ministru diskusijas strukturēšanai:

1. Cik noderīga un pielietojama ir nozaru pieeja integrēšanas procesā?

*How useful and shareable is a sectorial approach to mainstreaming?*

1. Kāds ir virziens (un saistītā ES likumdošana), kurā fokusēt konkurētspējas pārbaudes?

*What is the scope (and the related pieces of European legislation) on which to focus competitiveness proofing?*

1. Bez iepriekš minētajām nozarēm (autobūve, tērauds, būvniecība, kuģu būve), kādi citi kritēriji / nozares varētu tikt ņemtas vērā?

*Beside the above-mentioned sectors (automotive, steel, construction, shipbuilding) what other criteria/sectors can be taken into consideration?*

1. Kā konkurētspējas pārbaude var tikt ņemta vērā, pārskatot analizētās politikas?

*How can competitiveness proofing be taken into account in reviewing the analyzed policies?*

**Latvijas nostāja:**

1. **Cik noderīga un pielietojama ir nozaru pieeja integrēšanas *(mainstreaming)* procesā?**

Latvija uzskata, ka nozaru pieeja ir viens no svarīgākajiem elementiem kopējā rūpniecības konkurētspējas integrēšanas procesā. Jāņem vērā, ka atšķiras ne vien atsevišķas rūpniecības nozares (piemēram, vieglā rūpniecība, smagā rūpniecība, ieguves rūpniecība) un to vajadzības, bet arī atsevišķi uzņēmumi vienas nozares ietvaros. Tāpēc īpaši svarīgi, domājot par rūpniecības konkurētspējas integrēšanu, vērtēt arī katras nozares izaicinājumus konkurētspējas nodrošināšanai. Spilgts piemērs ir ES energoietilpīgās nozares (piemēram, ķīmisko vielu, dzelzs un tērauda rūpniecība), kuru vidēja un ilgtermiņa attīstību tieši var ietekmēt lēmumi, kas ES mērogā tiks pieņemti enerģētikas un vides jomā (piemēram, uzstādījums mazināt emisijas), kas var novest pie t.s. „oglekļa pārvirzes” riskiem. Tāpat svarīgi apzināties, ka rūpniecības nozaru attīstību ietekmē pieņemtie lēmumi arī tādās saistītajās politikās kā izglītība un prasmes, pētniecība, attīstība un inovācija, standartizācija, konkurence, valsts atbalsts, ārējā tirdzniecība, transports u.c. Turklāt katras nozares intereses un vajadzības šo politiku ietvarā var būtiski atšķirties.

1. **Kāds ir virziens (un saistītā ES likumdošana), kurā fokusēt konkurētspējas pārbaudes?**

Latvija uzskata, ka Konkurētspējas pārbaudes jaunajām normatīvo aktu un politikas iniciatīvām svarīgi piemērot jau šo iniciatīvu sākotnējā izstrādes stadijā. Vienlaikus svarīgi šīs konkurētspējas pārbaudes veikt vienlaikus ar spēkā esošo politiku un normatīvo aktu „derīguma pārbaudēm” *(fitness checks)*, lai pārliecinātos par iepriekš pieņemto lēmumu atbilstību šā brīža situācijai un rūpniecības nozaru vajadzībām.

Uzskatām, ka veicot konkurētspējas pārbaudes ES politikām un likumdošanas iniciatīvām, ir jāvērtē arī ārējā dimensija, t.i. – ES tiešo konkurentu (t.sk. nozaru griezumā) īstenotās politikas, lai nodrošinātu ES rūpniecības uzņēmumiem līdzvērtīgus konkurences apstākļus. Šis jautājums svarīgs, piemēram, domājot par ES valsts atbalsta politiku, kā arī ārējās tirdzniecības politikas jautājumiem.

1. **Bez iepriekš minētajām nozarēm (autobūve, tērauds, būvniecība, kuģu būve), kādi citi kritēriji / nozares varētu tikt ņemtas vērā?**

Latvijā tradicionāli svarīgākās rūpniecības nozares ir pārtikas un dzērienu ražošana, kokapstrāde, metālu un metāla izstrādājumu ražošana, mašīnbūve, tekstilrūpniecība un ķīmiskā rūpniecība un farmācija.

Tomēr šobrīd visbūtiskāk strādāt pie tā, lai nodrošinātu, ka ne tikai minētās energoietilpīgās rūpniecības nozares, bet arī citas (piemēram, ķīmisko vielu ražošana, stikla un stikla izstrādājumu ražošana) nepasliktinātu savas iespējas starptautiskajos tirgos, konkurētspējas pārbaudēs vērtējot šo nozaru varbūtību nokļūt „oglekļa pārvirzes” riska zonā.

1. **Kā konkurētspējas pārbaude var tikt ņemta vērā, pārskatot analizētās politikas?**

Latvija uzskata, ka Konkurētspējas pārbaude ietekmes novērtēšanas procesā nodrošina iespēju ne tikai novērtēt jaunās politikas vai likumdošanas iniciatīvas ietekmi uz ES konkurētspēju kopumā vai konkrētu nozaru griezumā, bet ļauj arī salīdzināt dažādus jaunās politikas virzības scenārijus, tādējādi potenciāli mazinot ietekmi, piemēram, uz konkrētām nozarēm un vērtību ķēdē.

Konkurētspējas pārbaudes rezultātiem jākļūst par izšķirīgu faktoru lēmuma pieņemšanā par jaunas politikas vai likumdošanas iniciatīvas ieviešanas piemērotību ES rūpniecības uzņēmumu netraucētai izaugsmei, piemēram, kā jaunā iniciatīva var ietekmēt konkrētu nozaru produkcijas izlaides rādītājus un nodarbinātību un darba spēka produktivitāti, inovācijas spēju, kā arī ietekmi uz starptautisko konkurenci (spēja palielināt eksporta tirgus daļu un/vai apgūt jaunus tirgus, kā arī potenciāls piesaistīt ārvalstu investīcijas).

1. **Sanāksmes 2. darba sesija – Konkurētspējas integrēšanas dimensionālais aspekts**

Prezidentūra diskusiju dokumentā uzsver MVU lomu ES konkurētspējas stiprināšanā un darba vietu nodrošināšanā, kā arī MVU stiprās puses, kur cita starpā MVU spēlē svarīgu lomu sociālās un ekonomiskās stabilitātes veidošanā, to spēju iesaistīties inovācijas procesā, radot jaunas tehnoloģijas, kā arī pielāgojot produktus patērētāju vajadzībām.

Tādējādi Eiropas rūpniecības politikai jāņem vērā Eiropas ekonomikas dimensionālais raksturs, lai identificētu MVU iespējamos šķēršļus izaugsmei un produktivitātes pieaugumam. Šim nolūkam ir nepieciešams palielināt cilvēkresursus MVU, stiprināt zināšanu pārnesi uzņēmumu iekšienē, uzlabot MVU sociālo lomu, jo īpaši nodrošinot, ka paaudžu maiņa nerezultējas ar uzņēmuma slēgšanu un zināšanu zaudēšanu, šādiem uzņēmumiem sniedzot atbalstu un palīdzību. Jānovērtē MVU elastība, sekmējot šo uzņēmumu pozīcijas globālajās vērtību ķēdēs, vienlaikus ņemot vērā, ka MVU izmērs dažkārt var būt šķērslis, lai piekļūtu resursiem investīciju un ārējo kompetenču piesaistei, t.sk. iesaistei inovācijas un internacionalizācijas procesos.

Šajā nolūkā dimensionālais aspekts var tikt īstenots trīs paralēlos veidos:

1. Jāņem vērā MVU intereses pārvaldību procesu stiprināšanā ar nolūku sistemātiski integrēt rūpniecības konkurētspējas aspektus dažādās ES politiku jomās *(mainstreaming)* – šo var uzskatīt par integrēšanas dimensionālo aspektu.

Šai pieejai būtu jāfokusējas arī uz analīzi par EK jauno priekšlikumu ietekmi uz konkurētspēju (konkurētspējas pārbaudes) un spēju novērtēt dažādu normatīvo aktu tiešos un netiešos kumulatīvos efektus (kumulatīvais un netiešais ietekmes novērtējums), lai identificētu nepamatotas izmaksas, kā arī novēršamās nepilnības un pretrunas.

Ņemot vērā Transatlantiskās tirdzniecības un investīciju partnerības (TTIP) nolīguma plašo jautājumu loku, kā arī potenciāli sagaidāmo ietekmi uz tirdzniecību un investīcijām, šo nolīgumu varētu ietvert starp pirmajām jomām, kurām vajadzētu piemērot konkurētspējas pārbaudes procesu. Tas pats attiecas uz klimata-enerģētikas pakotni, vērtējot tās ieviešanas tiešos un netiešos ietekmes efektus uz uzņēmumiem, īpaši – MVU.

1. Jāņem vērā dimensionālais aspekts, kas attiecas uz rūpīgu dienaskārtības un jautājumu pārvaldību Konkurētspējas ministru padomē. Saskaņā ar iepriekš minēto, ir jāvērtē lietpratīga regulējuma jautājumi, lai uzlabotu vidi, kurā darbojas uzņēmumi. Nepieciešams nodrošināt MVU piekļuvi daudzveidīgam finansējumam visās uzņēmuma attīstības fāzēs. Vienlaikus jāuzlabo piekļuve tirgiem, tehnoloģijām un inovācijai. Īpašas norādes ir par Svarīgo pamattehnoloģiju (KET) veicināšanu un plāniem atvieglot MVU piekļuvi gan tehnoloģiju platformām, gan publiskajam iepirkumam kopumā un jo īpaši pirmskomercializācijas posma iepirkumiem. Vienlaikus jāuzlabo pieprasījuma puses pārvaldība, piemēram, attiecībā uz valsts pārvaldi.
2. Pārvaldības jomā vērtējama iespēja izveidot vēlētu Augsta līmeņa konkurētspējas darba grupas prezidentūru, kurai varētu tikt noteikta 18 mēnešu ilga dienaskārtība, tādējādi nodrošinot šīs darba grupas kontinuitāti un lielāku ieguldījumu Konkurētspējas ministru padomē.

Šī darba grupa var izmantot MVU sūtņu tīklu, veicināt dialogu starp šo tīklu un Konkurētspējas padomi, kā pirmo soli izstrādājot kopīgu ziņojumu par to ES un dalībvalstu pasākumu efektivitāti, kuru mērķis ir uzlabot MVU konkurētspēju (šādu ziņojumu MVU sūtņi iesniegs 2014.gada 4.-5.decembra Konkurētspējas ministru padomē).

Prezidentūras izplatītie diskusiju jautājumi ministru diskusijas strukturēšanai:

1. Kādos tiesību aktu kopumos un politikas piedāvājumu paketēs būtu lietderīgi piemērot konkurētspējas pārbaudes dimensionālo aspektu? Vai klimata un enerģētikas ietvaru un Transatlantiskās tirdzniecības un investīciju partnerības (TTIP) nolīgumu varētu izmantot kā izmēģinājuma gadījumus?

*On what packages is it considered appropriate to apply the dimensional aspect of competitiveness proofing? Could the climate and energy package and the TTIP be considered as pilot cases?*

1. Kā stiprināt sadarbību starp MVU sūtņu tīklu un Augsta līmeņa konkurētspējas darba grupu?

*How to strengthen the cooperation between the SME Envoy network and the High Level Group?*

1. Kurš no minētajiem jautājumiem būtu jāierosina kā prioritāte Konkurētspējas ministru padomē?

*Which of the topics mentioned, should be proposed as a priority to the Council?*

**Latvijas nostāja:**

1. **Kādos tiesību aktu kopumos un politikas piedāvājumu paketēs būtu lietderīgi piemērot konkurētspējas pārbaudes dimensionālo aspektu? Vai klimata un enerģētikas ietvaru un Transatlantiskās tirdzniecības un investīciju partnerības (TTIP) nolīgumu varētu izmantot kā izmēģinājuma gadījumus?**

Latvija uzskata, ka dimensionālais aspekts (ja ar to tiek saprasta ES uzņēmumu struktūra, kurā dominē MVU) ir svarīgs elements, kas jāievēro, domājot konkurētspējas pārbaužu īstenošanu. Piekrītam, ka būtiski saprast, kādu ietekmi uz ES MVU un to konkurētspēju atstās gan pieminētais Transatlantiskās tirdzniecības un investīciju partnerības (TTIP) nolīgums, gan ES klimata un enerģētikas jaunais ietvars.

1. **Kā stiprināt sadarbību starp MVU sūtņu tīklu un Augsta līmeņa konkurētspējas darba grupu?**

Latvija uzskata, ka šo sadarbību iespējams stiprināt, organizējot MVU sūtņu un Augsta līmeņa konkurētspējas darba grupas pārstāvju kopīgu ikgadēju formālu vai neformālu tikšanos, kurā tiktu kopīgi apspriesti galvenie MVU konkurētspējas jautājumi, tostarp sagatavoti priekšlikumi par esošām vai jaunām ES politikas un likumdošanas iniciatīvām, kurām būtu nepieciešams veikt konkurētspējas pārbaudes, vērtējot no dimensionālā (MVU) aspekta. Vienlaikus, ja nepieciešams abu šo formāciju kopdarbs varētu būt kopīgi atzinumi un/vai sniegtas rekomendācijas par esošām („derīguma pārbaudes”) vai jaunām („konkurētspējas pārbaudes”) ES politiku iniciatīvām vai normatīvajiem aktiem. Šie kopīgie ziņojumi varētu tikt virzīti diskusijām un lēmumu pieņemšanai Konkurētspējas ministru padomē.

1. **Kurš no minētajiem jautājumiem būtu jāierosina kā prioritāte Konkurētspējas ministru padomē?**

Latvija uzskata, ka par Konkurētspējas ministru padomes prioritāte ir sniegt skaidru politisku vīziju un atbalstu nepieciešamajām izmaiņām ar ES konkurētspēju saistītajos jautājumos. Vienlaikus svarīga arī ciešāka Konkurētspējas ministru padomes sadarbība ar citām Padomes formācijām, lai pārliecinātos, ka rūpniecības konkurētspēja un MVU intereses kā komponente tiek ņemta vērā citās ES politikās, likumdošanas priekšlikumos un starptautiskajās sarunās.

Turklāt Konkurētspējas ministru padome varētu būt tā institūcija, kas uzrauga ES līmenī noteikto mērķi panākt, ka rūpniecības īpatsvars IKP līdz 2020.gadam ir 20% un Padomē varētu notikt ES un ES dalībvalstu rūpniecības konkurētspējas analīze, balstoties uz EK ikgadējiem konkurētspējas ziņojumiem. Šīs diskusijas, cita starpā, varētu dot ieguldījumu valstu specifisko rekomendāciju izvērtēšanā, tādejādi akcentējot rūpniecības konkurētspējas būtisko lomu ES izaugsmes un darba vietu radīšanā un sasaitē ar stratēģiju „Eiropa 2020”.

1. **Sanāksmes pusdienu diskusija – Padomes darba metodes**

Oficiālajās darba pusdienās Prezidentūra paredzējusi neformālas dalībvalstu pārstāvju diskusijas par Konkurētspējas ministru padomes darba metodēm. Darba pusdienās plānota ievadruna pēc kuras valstu delegāciju vadītāji aicināti sniegt savu redzējumu par Konkurētspējas ministru padomes lomu un iespējamajiem uzlabojumiem tās darba pieejā.

**Latvijas nostāja:**

Latvija uzskata, ka ir svarīgi strādāt pie Konkurētspējas padomes lomas stiprināšanas. Latvija ir atvērta priekšlikumiem par ES Konkurētspējas ministru padomes darba metožu uzlabošanas iespējām. Šajā aspektā vajadzētu domāt, kā tuvināt Konkurētspējas ministru padomi ar citām Padomes formācijām.

Šajā kontekstā Latvija saskata arī iespējas būtiski uzlabot Augsta līmeņa Konkurētpsējas un izaugsmes darba grupas (HLG COMPCRO) darbu, tās sasaiti ar Konkurētspējas padomi, uzlabot tās darba nepārtrauktību. Latvija konceptuāli atbalsta HLG COMPCRO reformēšanas pasākumus, kas cita starpā ietvertu pāreju uz vēlētu darba grupas vadītāju. Vēlēts pastāvīgais priekšsēdētājs varētu labāk nodrošināt HLG COMPCRO darba nepārtrauktību, saskaņotību ar Konkurētspējas ministru padomju darba kārtībām un aktualitātēm, kā arī ciešāku citu Padomju formātos izskatāmo konkurētspēju ietekmējošo tiesību aktu uzraudzību. Tajā pašā laikā jāstrādā arī pie darba grupas mandāta, darba kārtību, darba metožu pārskatīšanas ar mērķi padarīt grupas darbu jēgpilnāku un rezultatīvāku.

Latvija norāda uz ieinteresēto uzņēmēju pārstāvju lomu un uzskata, ka ir ļoti būtiski tos iesaistīt jau ES politikas un regulējuma iniciatīvu pirmsākumos, ka arī to īstenošanā. Ir ļoti svarīgi, lai ieinteresēto uzņēmēju pārstāvji tiktu uzklausīti un aicināti izteikt novērojumus un ieteikumus. Tāpat uzņēmējiem ir jāziņo par šķēršļiem, kas kavē to konkurētspēju ne tikai ES Vienotajā tirgū, bet arī globālajos tirgos.

Ņemot vērā, ka nākamajā pusgadā Latvija kļūs par prezidējošo valsti ES Padomē, Latvija ar interesi uzklausīs ierosinājumus ES Konkurētspējas ministru padomes darba metožu uzlabošanai un lielākas pievienotās vērtības radīšanai ES ekonomiskās izaugsmes sekmēšanai.

1. **Latvijas delegācijas sastāvs**

|  |  |  |
| --- | --- | --- |
| Delegācijas vadītājs:  | **M.Lazdovskis** | Ekonomikas ministrijas valsts sekretārs. |
|  |  |  |
| Delegācijas sastāvā: | **Z.Liepiņa**  | Ekonomikas ministrijas valsts sekretāra vietniece; |
|  | **I.Balode** | Ekonomikas ministrijas Ārējo ekonomisko attiecību departamenta direktore; |
|  | **A.Upena** | Konkurētspējas un enerģētikas nodaļas vadītāja Latvijas Republikas Pastāvīgajā pārstāvniecībā Eiropas Savienībā. |

Iesniedzējs:

Ekonomikas ministrs V.Dombrovskis

Vīza:

Valsts sekretārs M.Lazdovskis

14.07.2014.

2434

Mārtiņš Jansons

67013057, Martins.Jansons@em.gov.lv

Kaspars Stabiņš

67013046, Kaspars.Stabins@em.gov.lv